**Petuunia** (*Petunia*) on ühe- ja mitmeaastaste näärmekarvakestega rohttaimede perekond maavitsaliste (*Solanaceae*) sugukonnast, mille 40 liiki kasvavad looduslikult peamiselt Lõuna-Ameerikas. Enamik aedades nähtud üheaastasi sorte on hübriidid (*Petunia x hybrida*).

Liigid
------

Petuunia on lillepeenarde kõige populaarsem üheaastane taim. Praeguseks on saadud nii palju sorte ja hübriide, et taksonoomid peavad kasutama nende liigitamiseks kõige ebatavalisemaid viise.

Ökoloogia
---------

Petuuniad on üldiselt putuktolmlevad taimed, välja arvatud *P. exserta*, mis on haruldane punaseõieline koolibri tolmeldatav liik. Enamik petuuniaid on diploidsed 14 kromosoomiga ja on teiste petuunialiikidega ning puispetuuniatega (*Calibrachoa* spp.) interfertiilsed.

Torukujulisi lilli eelistavad mõned liblikaliigid. Petuunia õied on kellukakujulised, lehed erksalt rohelised ja veidi karvased. Petuuniad õitsevad maist septembrini. Petuuniate värvivalikusse mahuvad peaaegu kõik toonid, õiemustreid loovad kontrastses toonis sooned, triibud ja varjutused.

Kasvatamine
-----------

Petuuniat saab kasvatada seemnest, sibulast või ka valmis taimest. Petuuniad on väga külmakartlikud taimed ning vajavad viljakat mulda. Kõige paremini sobib petuuniatele turbavaba universaalne kompost. Enne välitingimustesse ümberistutamist tuleks neid nädala aja jooksul ümber harjutada külmemale temperatuurile.

Petuuniad vajavad piisavalt valgust, tuule eest varju ja viljakat mulda. Lisaks tuleks neid regulaarselt kasta, et kompost ära ei kuivaks.

Kasutamine
----------

Traditsiooniliselt kasutatakse petuuniaid lillepeenarde, harjade ja ääriste valmistamiseks ning istutatakse rõdudele. Tänapäevased hübriidid kasvavad tänu võimsale juurestikule hästi ka piiratud mahuga konteinerites (konteinerid, potid, amplid/rippkorvid ja vaasid). Terry sordid ja hübriidid on kõige parem istutada tuulte ja tugeva vihma eest kaitstud kohtades: rõdudel, avatud verandadel, lodžades, konteinerites ja kodus.

Öeldakse, et petuuniad on lillepeenra kuningannad. Petuuniate ainulaadne kohanemisvõime erinevate harimistingimuste, mulla ja kliima suhtes, põllumajandustehnika lihtsus, õitsemise kestus ja heledus tegid sellest ühe lillekasvatajate ja aednike lemmikkultuuri. Praegu on petuunia üheaastaste taimede seas populaarsuse hulgas esikohal ning uute rühmade ja hübriidide tulekuga kasvab huvi selle vastu. Selle viljeluspiirkond on tohutu – troopikast Arktika ja Alaskani võib teda istutada kõikidel mandritel. Petuuniate sellisest populaarsusest on saanud tagajärg ja põhjus, et geneetikute, botaanikute ja aretajate märkimisväärsed jõupingutused kogu maailmas on suunatud üha uute petuuniate sortide, hübriidide ja aiarühmade loomisele. Iga petuunia rühm on omal moel atraktiivne ja hõivab haljastuses kindla koha.

Sümbolism ja folkloor
---------------------

16. sajandil petuuniaga kokku puutunud hispaanlased olid arvamusel, et see on väärtusetu taim, mille näidist ei ole vajalik kodumaale tagasi saata. Samal sajandil uskus briti rahvas, et petuunia sümboliseerib satanismi, viha ja pahameelt. Tänapäeval on petuunia populaarne taimesort, mida kasvatatakse nii sise- kui ka välitingimustes.

* Kui kinkida petuunia heale tuttavale, võib see sümboliseerida tahet rohkem aega koos veeta.
* Victoria ajastu pulmades kingiti petuuniaid, sümboliseerides heas seltskonnas viibimist.
* Roosad petuuniad sümboliseerivad naiselikkust ja õrnust. Neid seostatakse veel ka emaduse, armastuse ja kaastundega.
* Punased petuuniad sümboliseerivad tugevat ja kirglikku armastust.
* Mustadel petuuniatel on palju tähendusi: ühed arvavad, et need esindavad surma, halba karmat, negatiivseid tundeid või hukatust. Teised on meelel, et need esindavad tugevust ja unikaalsust. Selle sordi unikaalsus võib mõne arvates tähendada isegi ülestõusu.
* Valged petuuniad sümboliseerivad puhtust, hingelisust ja süütust. Lisaks võivad need tähistada väärikust ja usaldust.
* Kollased petuuniad sümboliseerivad sõprust ja austust. Neid sobib kinkida headele sõpradele või tuttavatele.
* Lillad petuuniad sümboliseerivad armu ja fantaasiat.
* Sinised petuuniad esindavad rahulikkust, usaldusväärsust ja stabiilsust. Neid on hea kinkida inimestele, keda usaldatakse.

Viited
------

1. ↑  "Petuunia". *Aiasõber*. Vaadatud 03.12.2021.
2. ↑  "Petuuniumide klassifikatsioon – hübriidsordid ja liigid". *Vsaduidoma.com*. Vaadatud 07.12.2021.
3. ↑  "Petuunia". *kekkila.ee*. Vaadatud 07.12.2021.
4. 1 2  "How to grow petunias". *Gardeners' World.com*. Vaadatud 04.12.2021.
5. 1 2  "Petuuniate kasutamine aiakujunduses". *mygardenspaces.com*. Vaadatud 04.12.2021.
6. 1 2  "Petunia Flower- Meaning and Symbolism". *Symbolsage*. Vaadatud 05.12.2021.